***** ΑΠΟΦΑΣΗ ΤΗΣ ΕΠΙΤΡΟΠΗΣ της 5ης Μαρτίου 1984 για την έγκριση προγράμματος σχετικά με την παρασκευή μεταποιημένων προϊόντων με βάση τα οπωροκηπευτικά στη Δανία, σύμφωνα με τον κανονισμό (ΕΟΚ) αριθ. 355/77 του Συμβουλίου (Το κείμενο στη δανική γλώσσα είναι το μόνο αυθεντικό) (84/146/ΕΟΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, τον κανονισμό (ΕΟΚ) αριθ. 355/77 του Συμβουλίου της 15ης Φεβρουαρίου 1977 περί κοινής δράσεως για τη βελτίωση των συνθηκών μεταποιήσεως και εμπορίας των γεωργικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 3164/82 (2), και ιδίως το άρθρο 5, Εκτιμώντας: ότι, στις 15 Ιουλίου 1983, η δανική κυβέρνηση ανακοίνωσε το πρόγραμμα σχετικά με την παρασκευή των μεταποιημένων προϊόντων με βάση τα οπωροκηπευτικά· ότι στόχος του εν λόγω προγράμματος είναι η ορθολογική οργάνωση και η αύξηση της δυναμικότητας μεταποίησης οπωροκηπευτικών, για να διατηρηθεί η ανταγωνιστικότητα του εν λόγω τομέα και για να εξευρεθούν νέες δυνατότητες διάθεσης· ότι αποτελεί πρόγραμμα κατά την έννοια του άρθρου 2 του κανονισμού (ΕΟΚ) αριθ. 355/77· ότι η έγκριση του προγράμματος δεν θίγει τις αποφάσεις που πρέπει να ληφθούν δυνάμει του άρθρου 14 του κανονισμού (ΕΟΚ) αριθ. 355/77 σε θέματα χρηματοδότησης των σχεδίων, κυρίως προκειμένου να ελεγχθεί: - αν αφορούν κυρίως τη μεταποίηση προϊόντων βάσης που παράγονται στη Δανία, - αν βρεθούν, για τις προβλεπόμενες νέες ικανότητες παραγωγής, οι δυνατότητες διάθεσης που προβλέπονται στο πρόγραμμα, - αν πληρούνται οι όροι των άρθρων 9 και 18 του ανωτέρου κανονισμού· ότι το πρόγραμμα περιλαμβάνει σε ικανοποιητικό βαθμό στοιχεία που αναφέρονται στο άρθρο 3 του κανονισμού (ΕΟΚ) αριθ. 355/77, γεγονός που αποδεικνύει ότι οι στόχοι που αναφέρθηκαν στο άρθρο 1 του εν λόγω κανονισμού είναι δυνατόν να επιτευχθούν στο σχετικό τομέα· ότι η καθορισμένη προθεσμία για την έναρξη εφαρμογής του προγράμματος δεν υπερβαίνει την περίοδο που αναφέρεται στο άρθρο 3 παράγραφος 1 περίπτωση ζ) του εν λόγω κανονισμού· ότι πρέπει να περιοριστεί η έγκριση του προγράμματος στις αιτήσεις που αναφέρονται στο άρθρο 24 παράγραφος 4 του κανονισμού (ΕΟΚ) αριθ. 355/77· ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Γεωργικών Διαρθρώσεων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 1. Εγκρίνεται το πρόγραμμα σχετικά με την παρασκευή μεταποιημένων προϊόντων με βάση τα οπωροκηπευτικά που ανακοίνωσε η δανική κυβέρνηση στις 15 Ιουλίου 1983, σύμφωνα με τον κανονισμό (ΕΟΚ) αριθ. 355/77. 2. Η έγκριση του προγράμματος αφορά μόνο τα σχέδια που υποβάλλονται πριν από τις 30 Απριλίου 1984. Άρθρο 2 Η παρούσα απόφαση απευθύνεται στο Βασίλειο της Δανίας. Βρυξέλλες, 5 Μαρτίου 1984.

[Source: multi_eurlex | Tokens: 2478]